**Cymeriadau’r Testament Newydd**

Gwers 33 – Ffelix a Ffestus

**Gweddi**

Trugarha wrthym, Arglwydd Dduw, yn ein ffalster ysbrydol, yn gwybod beth sydd gyfiawn a gonest, ond yn dewis ffordd cyfaddawd hunangyfiawn, neu’n cau ein llygaid i ymddygiad anfoesol ac anghyfrifol. Deuwn o’th flaen heddiw, yn ymwybodol fod yna sawl Ffelix a Ffestus yn ein cymunedau, ein gwlad a’n byd, a ninnau’n ofnus i’w beirniadu rhag tarfu ar fyd anghyfiawn. Amen.

**Darlleniad** Actau 24:1–25:12

**Cyflwyniad**

Roedd Ffelix a Ffestus yn ddau o gymeriadau diddorol rhan olaf hanes Paul cyn iddo gyrraedd Rhufain. Symudodd y stori yn gyflym dros bum pennod olaf Llyfr yr Actau. Rhoddwyd Paul ar brawf nifer o weithiau, a bu mewn cyffion a’i ddal mewn sawl carchar yn gyson. Yr Iddewon a gyhuddodd Paul o dorri cyfreithiau ac roeddent yn awyddus i’w ladd. Drwy geisio’i gyrchu i Jerwsalem, byddent yn creu sefyllfa i’w ladd, ond er tegwch â’r system Rufeinig, roedd y ddeddf yn ceisio tegwch ac yn rhoi cyfle i’r cyhuddedig ei amddiffyn ei hun. Gwelir y cyhuddwyr Iddewig mewn golau gwael ac roedd y ddau ‘farnwr’ (‘proculator’ yw’r term Saesneg), sef swydd un a fyddai’n gweithredu ar ran yr ymerawdwr i sicrhau gofal a chyfiawnder, hefyd wedi methu yn eu dyletswyddau.

Gwelir bod Ffelix a’i olynydd Ffestus am gadw ochr gyda’r Iddewon, ond hefyd am sicrhau na fyddai unrhyw un yn medru eu cyhuddo o wneud cam â’r drefn Rufeinig. Sefyllfa felly oedd y tu ôl i Ffelix gael ei alw ’nôl i Rufain yn 60 OC, gan fod cyhuddiadau o greulondeb a thwyll yn ei erbyn. Roedd yn ddigon parod i ofyn am arian gan Paul, a phan adawodd am Rufain, roedd yn ddi-hid am gyfiawnder gan adael Paul yn y carchar, er mwyn plesio’r Iddewon. Cymeriadau hunanol a dauwynebog oedd y ddau farnwr, a phrin bod y naill na’r llall yn deg eu dedfrydu. Cerddai’r ddau lwybrau hunan-fantais heb dorri’r ddeddf na chreu cynnwrf. Dyna oedd y byd a wynebai Paul ac arweinwyr eraill yr Eglwys Fore – byd a wyddai beth oedd cyfiawnder a thegwch, a byd a gydnabyddai beth oedd twyll ac amharch. Cyfrifoldeb Ffelix a Ffestws oedd dyfarnu’n deg a chyfiawn, ond ni wnaethant lwyddo i wneud hynny.

**Myfyrdod**

Dywedodd Churchill un tro fod “y gwrthwynebwyr yn eistedd ar y meinciau gyferbyn a bod y gelyn yn eistedd tu ôl”. Pwy yw gelyn yr eglwys bellach, onid y sawl sy’n awyddus i’ch gwared ac eraill sy’n ddi-hid i’ch hamgylchiadau? Pwy sy’n fychanus o’r Eglwys yn y byd – ai’r anffyddwyr neu’r sawl sy’n gwerthfawrogi’r neges ond yn ddi-hid i dranc yr Eglwys? Golchodd Peilat ei ddwylo, ac felly Ffelix a Ffestus. Hawdd deall dadleuon yr Iddewon, ond pa rinwedd sydd i’r swyddogion Rhufeinig?

Y sawl sy’n golchi ei ddwylo yw gwir elyn cyfiawnder, y sawl sy’n cerdded i ffwrdd wedi gweld anghyfiawnder ar waith, y sawl sy’n cyfaddawdu gyda chyfiawnder. Pwy yw Ffelix ein cyfnod? Ai’r gwladweinydd sy’n dewis peidio gweithredu yn enw tegwch, y gŵr busnes sy’n rheibio tir gan ddadlau ei fod o blaid tegwch ond yn awyddus i weld ei fusnes yn llwyddo, neu’r person sy’n cau ei lygad i anghyfiawnder yn ei gymuned heb ots pwy sy’n dioddef. Mae’r enw Ffelix yn enw canol i lawer ohonom.

Faint o Gristnogion sydd, fel Paul gynt, yn eistedd yng nghelloedd carchardai a neb yn malio llawer, y bobl ddibwys, “sy’n tipyn o boendod i’r rhai sy’n credu mewn trefn”. Dyna lle mae Cristnogion yn erbyn Poenydio, a chyrff tebyg, yn gwneud gwaith amlwg werthfawr. Mae llythyron, e-byst a galwadau ffôn yn cyfrif. Onid yw’n gyfrifoldeb arnom i weithredu fel ag y gallwn, gan dderbyn na all pawb weithredu yn yr un ffordd?

**Gweddi**

Maddau i ni, nefol Dad, am fod mor llugoer ein hymateb i anghyfiawnder, sy’n cuddio’r tu ôl i fwgwd nid-fy-mai-i-aeth. Ysgoga ni i weld pob camgymeriad Ffelixaidd a chodi llais yn enw Iesu. Amen.

**Trafod ac ymateb**

* A oes rhai yn eich tyb chi sydd wedi methu, fel Ffelix a Ffestus, yn eu cyfrifoldeb i weinyddu cyfiawnder yn ein byd heddiw?
* Mae Luc yn awyddus i bwysleisio nad oedd y ‘sect’ Gristnogol yn unrhyw fygythiad i neb (Actau 25:8 – teml, Iddewon na Cesar). A yw hi’n dal felly?
* Wedi ei anwybyddu am ddwy flynedd yn y carchar, defnyddia Paul ei hawliau fel dinesydd Rhufeinig i gael ei wrando gan Cesar ei hun (Actau 25:11). Sut fyddai hyn yn ei helpu i gyflawni addewid Iesu Grist yn Actau 1:8? A ydym ni’n ddigon parod i sefyll ar ein hawliau er mwyn yr Efengyl?